《静心堂》
宋代·史尧弼

曲士怀轩裳，铢寸较得失。
纷纭战宠辱，矛盾相撞抶。
大方惟达人，天游寄虚室。
卷舒傥由己，出处要无必。
时来作砭针，一起当疗疾。
时去收龙蛇，夭矫自超逸。
隐见了无碍，妙迹那可诘。
我公天人姿，宿有补天术。
心缘静见理，心静与天一。
当年风雨会，黄道宾出日。
乾坤方疮痍，涂炭入忧恤。
神锋指幽燕，酋领将斧鑕。
世数有长消，忽忽谢簪绂。
归来卧林薮，道自无伸屈。
庆堂示馀彦，亲洒银笔述。
聊遗郢人斤，千载斫妙质。
定应山水观，中与胸趣匹。
仰看衡云飞，云静山崪嵂。
俯盼湘流水，舟楫空荡潏。
可怜天东北，狼烟暗郁律。
神州见苍莽，悲风为萧瑟。
再拜愿有期，经纶勿韬郁。
天心酌民言，讼再调鼎实。
风霆驱八荒，游戏须一出。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。